তবিবুর রহমান মাসুম: হু হু করে বেড়ে চলেছে রাজশাহীতে পদ্মা নদীর পানি। গত দশদিনে পদ্মায় পানি বেড়েছে প্রায় তিন মিটার। গত বছরের এই সময়ের চেয়ে এবার পদ্মার উচ্চতাও বেশি। অব্যাহত পানি বৃদ্ধিতে চরাঞ্চলে ভাঙন  দেখা দিয়েছে। ইতোমধ্যে চর খানপুরে চারটি বাড়ি নদী গর্ভে বিলিন হয়েছে। চর খিদিরপুরেও ভাঙন দেখা দিয়েছে।  দেশে ও পদ্মার উজানে একটানা মওসুমি বৃষ্টি, উজান থেকে নেমে আসা পাহাড়ী ঢল এবং পলি ভরাটের কারনে এবার দ্রুত পদ্মার উচ্চতা বাড়ছে বলে জানা গেছে।  বাংলাদেশ পানি উন্নয়ন বোর্ড, রাজশাহীর পানি বিজ্ঞান বিভাগের একটি সূত্র জানায়, চলতি বছরের ১০ মে রাজশাহীতে পদ্মা নদীর পানির (এবছরের) সর্বনিম্ন উচ্চতা ছিল ৮.৩১ মিটার। এরপর ধিরে ধিরে বাড়তে থাকে পানি। গত ১ জুলাই রাজশাহীতে পদ্মা নদীর পানির উচ্চতা  ছিল ১৩.৩৩ মিটার। এরপর অতি দ্রুত বাড়তে থাকে পানি। গতকাল ১০ জুলাই রোববার রাজ-শাহীতে পদ্মা নদীর পানির উচ্চতা ছিল ১৬.৩৮ মিটার।অর্থাৎ ১০দিনে পানি বেড়েছে প্রায় তিন মিটার।  গত বছরের ২২ এপ্রিল রাজশাহীতে পদ্মা নদীর পানির ওই বছরের সর্বনিম্ন উচ্চতা ছিল ৮.৪৪ মিটার। গত বছরের ১ জুলাই রাজশাহীতে পদ্মা নদীর পানির উচ্চতা ছিল ১১.৭৮ মিটার। গতবছরের ১০ জুলাই রাজশাহীতে পদ্মা নদীর পানির উচ্চতা ছিল ১৩.০৫ মিটার। অর্থাৎ গত কালকের পদ্মার উচ্চতার (১৬.৩৮মিঃ) চেয়ে, গতবছর একই-দিনের(১০জুলাই) পদ্মা নদীর পানির উচ্চতা (১৩.০৫) ৩.৩৩ মিটার  বা তিনশ ৩৩ সেন্টিমিটার কম ছিল।  সূত্র মতে, চলতি মাসের প্রথম ১০ দিনে রাজশাহী নগরিতে বৃষ্টি হয়েছে একশ ৪২ মিলিমিটার। এর মধ্যে ১ জুলাই ৪৮, ২ জুলাই ৩৬, ৩ জুলাই ১২, ৬ জুলাই ৯, ৭ জুলাই ১৪, ৮ জুলাই ৭ ও ১০ জুলাই ১৬ মিলিমিটার বৃষ্টিপাত রেকর্ড করা হয় রাজশাহী নগরিতে। অথচ গত বছরের(২০১০) জুলাই মাসের প্রথম ১০দিনে রাজশাহীতে বৃষ্টি হয়েছে মাত্র পাঁচ মিলিমিটার। অর্থাৎ গত বছর এই সময়ের চেয়ে (১-১০ জুলাই) এবারের বৃষ্টি অনেক বেশি।  এদিকে রাজশাহীতে পদ্মা নদীর অব্যাহত পানি বৃদ্ধিতে চরাঞ্চলে ভাঙন দেখা দিয়েছে। ইতোমধ্যে  চর খানপুরে গত ৮দিন থেকে নদীর পাড়ে ভাঙন চলছে এবং সেরাজুল, সোবহান, এসাহাক ও সাইফুলের বসত বাড়ি নদী গর্ভে বিলিন হয়েছে। এছাড়া অনেকে বসত বাড়ি ভেঙে সরিয়ে নিচ্ছে।  চর খানপুরের সেরাজুল সোনালী সংবাদের এই প্রতিনিধিকে জানান, তাঁরা ভাঙন আতঙ্কে রয়েছেন। এছাড়া, চর খিদিরপুরেও নদীর পাড়ে ভাঙন দেখা দিয়েছে।